Worcester F 80 Distinctiones

88 Ierusalem quatuor modis

Ierusalem quatuor modis accipitur secundum quod quatuor habet theoricos intellectus, scilicet, historicum, allegoricum, tropologicum, anagogicum. Est enim Ierusalem interior, exterior, superior, inferior. Superior est in patria. Inferior est in via. Interior est anima. Exterior est in Siria. Superior est ecclesia triumphantium de qua Apostolus [Gal. 4:26]: *Illa que sursum est Ierusalem libera est*, etc. Inferior est ecclesia militancium de qua Ysaia. [6:1] ait, *Surge, illuminare, Jerusalem, quia,* etc. Interior est fidelis anima de qua propheta [Isai. 46:13] ait, *Dabo in Sion salutem, et in* Ierusalem *gloriam,* etc. Exterior est miserabilis Ierusalem de qua dicitur in Matt. [23:37]: *Jerusalem*, *que[[1]](#footnote-1)* *occidis prophetas,* etc.

¶ Jerusalem quippe visio pacis interpretur. Est enim pax quadruplex: pax pecatorum in viciis, pax conuersorum in moribus, pax iustorum in gracia, pax beatorum in gloria. De primo Psal. [72:3]: *Zelavi super iniquos, pacem peccatorum*. Hanc pacem habet Jerusalem exterior. De secunda dicit Apostolus, [Eph. 2:14]: Christus *est pax nostra qui fecit vtraque.* Hanc videt Jerusalem inferior, qui ambulat *in domo Dei cum consensu*, [Psal. 54:15]. De tercio habetur in Johanne [14:27]: *Pacem meam do vobis*. Hanc videt Jerusalem interior, quasi [Gal. 5:22]: *Fructus spiritus est caritas, pax*, etc. De quarto dicit [Psal. 4:9]: *In pace in idipsum dormiam, et requiescam*. Hanc videt Jerusalem superior vbi est pax super pace. Pacem temporis rogamus cotidie dicentes, [Eccli. 50:25]: Da *pacem*, Domine, *in diebus nostris*. Sed demeritis nostris ex ingentibus illam non habemus quia secundum prophetam [Jer. 14:19]: Sustinuimus *pacem et non* venit *tempus curationis, et ecce turbatio*.

¶ Jerusalem inferiorem quod est ecclesiam Christus renouat quaturo rebus, scilicet, sacramentis, moribus, miraculis, et mandatis. De primo dicitur in Leu. [26:10]: *Vetustissima veterum commedetis, et nouis supervenientibus vetera proicietis.* *Vetera* sunt legalia, *vetustissima* sunt moralia, *noua* sunt evangelica. Nos ergo *supervenientibus nouis* euangelicis institutis proicimus *vetera*, id est, legalia vtpote agnum paschalem *superueniente* eukaristia, circumsicionem circumveni-

/fol. 243va/

ente baptismo. Ideo dicit propheta [2 Cor. 5:17]: *Vetera transierunt,* et *ecce noua sunt omnia*. Nam *vetera* signabant, sed non iustificabant, morbum indicabant, sed non curabant. Ideo dicit propheta, [Ezech. 20:25]: *Dedi eis precepta non bona*. Et Apostolus [Heb. 7:19]: Neminem *ad perfectum adduxit lex.* Immo *lex subintrauit vt abundaret delictum,* [Rom. 5:20]. Sed euangelica ostendunt et curant.

¶ Exemplum in euangelio [Luc. 10:32-34], de Leuita pretereunte et Samaritane curante.

¶ Secundo Christus renouat Jerusalem, id est, ecclesiam moribus. Vnde dicit Apostolus [Eph. 4:22-24]: Exuite *veterem hominem* cum actibus eius *et induite nouum*. Qui secundum Deum. Item *renouamini spiritu mentis vestre*. Et alias [1 Cor. 5:7]: *Expurgate vetus fermentum*, *sicut estis azimi*, id est, culpe vetustacio. Adeo enim inueterauerunt homines per peccatum vt [Rom. 1:23]: mutarent *gloriam incorumptilis Dei in similitudinem ymaginis corumptilis hominis, et volucrum*, etc. Sed Christus adueniens, [Eph. 2:14]: *Pax nostra, qui fecit vtraque vnum et medium parietem inimicitias soluens,* abstulit cerimonias a Iudeis, ydolatrium a gentibus, duos condens parietes in vno [Eph. 2:20]: *Lapide angulari Christo,* nouo homine.

¶ De tercio Christus renouauit Jerusalem, id est, ecclesiam miraculis. Vnde dicitur in Eccli. [36:6]: *Innoua signa, et immuta mirabilia*. Nam prius homo factus est de terra, sine viro et sine femina. Secundus homo, scilicet, Eua factus est de viro sine femina. Tercio ordine factus est homo de viro et femina. Sed quarto[[2]](#footnote-2) in incarnacione factus est homo de femina sine viro, quod numquam alias contigit nec continget. Ideo dicit propheta [Jer. 31:22]: *Nouum*[[3]](#footnote-3) faciet Deus *super terram,* mulier *circumdabit virum*. Nam primus Adam factus est de virgine terra, secundus Adam de virgine femina. Primus Adam fuit vir in ipsa creacione. Sed secundum Adam fuit vir in ipsa concepcione. Item de latere primi Ade dormientis formata est Eua. De secundo, latere secundi morientis formata est ecclesia. Item Adam et Eua fuerunt duo in carne vna. Sed Christus et ecclesia in corpore vno. Primi duo in vna natura, isti duo in vna persona. O quam vtilis renouacio[[4]](#footnote-4) per quam [Matt. 11:5]: *Ceci vident, surdi audiunt*, etc.

¶ De quarto, id est, de renouacione mandatorum dicit propheta [Heb. 8:8-9]: *Ecce dies venient, et consummabo testamentum nouum super domum Juda*, etc. *Non secundum testamentum quod feci patribus*, etc. Sed [Heb. 10:16] dabo *leges in[[5]](#footnote-5) mentibus eorum.* Lex vetus fuit in tabulis lapideis data duris. Sed lex noua in tabulis cordis data[[6]](#footnote-6) credulis propterea dictum est in euangelio [Joan. 13:34]: *Mandatum nouum do vobis vt diligatis*. [Matt. 5:43-44]: *Audistis quia dictum est* antiquis *diliges* amicum *et odio habebis inimicum. Ego autem dico vobis diligite inimicos vestros,* etc.

¶ O quam vtilis est ista renouacio, etc., per quam iniuria renouatur

/fol. 243vb/

in graciam, lex vetus reddebat dentem pro dente, sed noua, [Matt. 5:40]: dimittit *pallium* auferenti etiam *tunicam*.

1. que ] *add. que*. [↑](#footnote-ref-1)
2. quarto ] *add*. ~~sed~~. [↑](#footnote-ref-2)
3. nouum ] Lambeth *corr.* nouem F 80. [↑](#footnote-ref-3)
4. renouacio ] Lambeth *corr.* reuocacio F 80. [↑](#footnote-ref-4)
5. in ] *add.* in. [↑](#footnote-ref-5)
6. data ] *add*. data. [↑](#footnote-ref-6)